Okresná prokuratúra Nové Mesto nad Váhom 
Hviezdoslavova 36, 915 01 Nové Mesto nad Váhom 	

Sp. zn. : Pv 562/13/3304	Nové Mesto nad Váhom, 3.10.2013
EEČ : 2-24-58-2013

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov

Rozhodol: 	prokurátor Okresnej prokuratúry Nové Mesto nad Váhom
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že si ako otec plnoletej dcéry XXXXX, nar. XXXXX,  v meste XXXXX a ani nikde inde, v období od mesiaca február 2013 vrátane do mesiaca august 2013 vrátane, riadne neplnil vyživovaciu povinnosť vyplývajúcu z ustanovenia § 62 Zákona o rodine, deklarovanej mu i rozsudkom Okresného súdu v Novom Meste nad Váhom č. k. 3C/690/98 zo dňa 25.06.1998, právoplatným dňa 07.08.1998, ako i rozsudkom Okresného súdu Nové Mesto nad Váhom č. k. 5P/98/2009-65 zo dňa 22.11.2010, právoplatný dňa 31.12.2010, ktorým bola zvýšená vyživovacia povinnosť na sumu 80,- Eur mesačne s účinnosťou od 01.04.2009 k rukám matky XXXXX, čím mu tak vznikol dlh na bežnom výživnom za uvedené obdobie vo výške 560,- Eur k rukám plnoletej dcéry XXXXX, ktorá ku dňu 31.08.2013 ukončila štúdium a dňa 01.09.2013 nastúpila do zamestnania, pričom obvinený v predmetnom období vykonával samostatne zárobkovú činnosť, približne 4 roky pracuje ako správca rekreačného zariadenia v spoločnosti XXXXX, v Trenčianskej Teplej s mesačným príjmom okolo 800,- Eur. 

lebo zanikla trestnosť činu

Odôvodnenie:
Poverený príslušník PZ v Obvodného oddelenia PZ v Starej Turej uznesením ČVS:ORP-352/ST-NM-2013 zo dňa 01.07.2013 podľa § 199 ods. 1 Trestného poriadku začal trestné stíhanie vo veci prečin zanedbanie povinnej výživy podľa § 207 ods. 1 Trestného zákona na tom skutkovom základe, ako je to uvedené vo výrokovej casti predmetného uznesenia. 

Poverený príslušník PZ, Obvodného oddelenia PZ v Starej Turej, uznesením ČVS:ORP-352/ST-NM-2013 zo dňa 27.08.2013 podľa § 206 ods. l Trestného poriadku vzniesol obvinenie XXXXX za prečin Zanedbanie povinnej výživy podľa § 207 ods. l Trestného zákona na tom skutkovom základe, ako je to uvedené vo výrokovej časti predmetného uznesenia.
 
V rámci skráteného vyšetrovania boli vykonané výsluchy svedkyne - poškodenej XXXXX; obvineného XXXXX, boli zadovážené príslušné správy vzťahujúce sa k osobe obvineného i poškodenej, ako i ďalší na vec sa vzťahujúci spisový materiál. 

Poškodená XXXXX vo svojich výsluchoch uviedla, že obvinený XXXXX si neplnil vyživovaciu povinnosť od mesiaca február 2013 vrátane do mesiaca august 2013 vrátane, čím mu tak vznikol na výživnom dlh k jej rukám vo výške 560,- Eur. Dňa 20.09.2013 ešte potvrdila, že obvinený XXXXX jej uhradil zameškané výživné v plnej sume a to vo výške 560,- EUR. Ďalej bolo od poškodenej zistené, že od 01.09.2013 je zamestnaná v spoločnosti Dubník club, s.r.o., ako kuchárka v rekreačnom zariadení na Dubníku v penzióne Hájenkár. 

Obvinený XXXXX vo výsluchu zo dňa 17.09.2013 uviedol, že vzhľadom k tomu, že nemal dostatok finančných prostriedkov, nakoľko uhradil svojej bývalej manželke zameškané výživné na maloleté dieťa a taktiež uhradil dane, riadne si neplnil svoju vyživovaciu povinnosť na plnoletú dcéru XXXXX od mesiaca február 2013 vrátane do mesiaca august 2013 vrátane. Ďalej uviedol, že dňa 17.09.2013 prostredníctvom poštovej poukážky uhradil zameškané dlžné  výživné na plnoletú dcéru XXXXX v plnej výške 560,- Eur, čím tak uhradil celú dlžnú čiastku. 

Podľa § 215 ods. 1 písm. g) Trestného poriadku prokurátor zastaví trestné stíhanie ak zanikla trestnosť činu.

Podľa § 86 písm. a) Trestného zákona trestnosť trestného činu zaniká ak ide o trestný čin zanedbania povinnej výživy podľa § 207 Trestného zákona, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vzhľadom k vyššie uvedeným skutočnostiam je potrebné konštatovať, že obvinený XXXXX svoju vyživovaciu povinnosť, ktorú zanedbal, dodatočne v celom rozsahu splnil, pričom jeho vyživovacia povinnosť skončila dňa 31.08.2013, keďže poškodená ukončila štúdium na Súkromnej hotelovej akadémii v Starej Turej a od 01.09.2013 nastúpila do zamestnania. Úkonmi vyšetrovania, najmä z vyjadrenia poškodenej XXXXX bolo zistené a preukázané, že neplatenie výživného pre ňu nemalo trvalé a nepriaznivé následky a preto je daný dôvod na zastavenie trestného stíhania podľa § 215 ods. 1 písm. h) Trestného poriadku.

S poukazom na vyššie uvedené dôvody som rozhodol tak ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Rudolf Michnica
prokurátor